In plină epocă în care comunicarea alunecă rapid pe pârtiile online iar Facebook-ul și Twitter-ul sunt copiii de aur ai Reginei electronice, ce naște zilnic idei pe ecranele computerelor, limba de lemn continuă să facă ravagii în lumea turismului românesc. Expresiile ei au rădăcini și reflexe adânci. Toate au crescut pe un teren dominat de starea de suficiență, comoditate și sictir, pe care o întâlneam pe vremea când printul și TV aveau monopolul în promovarea turistică.
<a href="http://www.travellermagazin.ro/arhiva/wp-content/uploads/2013/11/Traveller-Magazin-coperta-114.jpg"><img class="alignright size-medium wp-image-2386" title="Traveller Magazin coperta 114" src="http://www.travellermagazin.ro/arhiva/wp-content/uploads/2013/11/Traveller-Magazin-coperta-114-211x300.jpg" alt="" width="211" height="300" /></a>

Pe atunci, aproape invariabil, când abordam o discuție privitoare la publicitarea și mediatizarea unor concepte din industrie, nici nu apucam să dezvolt o propunere că mi se răspundea: ”Nu avem nevoie de publicitate pentru că turiștii care vin și pleacă mulțumiți de la noi, ne promovează din gură în gură în cercul de prieteni. Vizitatorii mulțumiți ne trimit și mai mulți turiști.” Kit-ul e inspirat din frazele devenite aproape slogan, cum că ”O fotografie face cât o mie de cuvinte!”, drept urmare și ”Un client mulțumit, face cât zeci de reclame!” E posibil. Dar nu este o regulă. Pentru că și un cuvânt poate valora cât o mie de fotografii, iar un client nemulțumit poate devasta încasările unui operator turistic.

Promovarea din gură în gură este o opțiune. Se mai întâlnește în țările slab dezvoltate, care încă fac turism oral, n-au acces la publicațiile de turism - print ori online, nu contează -, și încă nu s-au cățărat pe scările Internetului. Promovarea turistică din gură în gură este gratuită în timp ce publicitatea costă bani. Aici se ascunde de fapt drama unor companii turistice, ai căror patroni și manageri au decăzut psihic într-atât, încât se încuie în birou de dimineața până seara, obsedați să-și numere și renumere banii lor, nu ai băncilor. Ați observat, prin septembrie, când se stinge sezonul pe litoral, valurile au un sunet ciudat - redau parcă foșnetul banilor. E doar o glumă!?

<strong>Hai să fim serioși! <span style="color: #ff0000;">Promovarea din gură în gură e o mare tromboneală.</span></strong> Pentru că ea se referă la turiștii care ajung într-un anumit loc. La prima strigare însă ei și-au definit opțiunile după ce au consumat o porție consistentă de publicitate turistică. Costă mulți bani? Da, dar și aduce pe măsură. Puteți trăi fără această investiție? Atunci rămâneți la turismul și promovarea orală. Unora ar putea să vă meargă bine, dacă Ministerul ori Autoritatea de profil vor promova în viitor România și prin programe de turism sexual. Ce potențial uriaș aveți, îmi declara un străin săptămâna trecută!