Circa 300 de operatori de turism şi invitaţi - de la autorități locale și naționale până la reprezentanți ai Corpului diplomatic -, s-au întîlnit în septembrie la prima ediție a Incoming România Travel Forum, un eveniment <strong>organizat la Innovation Travel, ANT şi InfoTravelRomania</strong>, în parteneriat cu Clubul Presei de Turism – FIJET România.

[gallery columns="4" ids="3360,3361,3362,3363,3364,3365,3366,3368"]

Prima ediție a manifestării a fost o provocare. Gazdă a fost complexul de Conferințe și restaurantul Elisabeta din Bucureşti. Numeroase companii de travel și complexe hoteliere se plâng că nu au turiștii pe care-i visează, dar nu fac nici-un efort de a-i atrage pe străini să vină în România ca să viseze împreună.

Drept urmare peste 40 de producători de media - print, Tv, radio, internet, online, bloggeri, producători de suporturi de promovare turistică s-au mobilizat pentru a consolida un Forum care trebuia să apară. Dedicat exclusiv segmentului de incoming. O mână întinsă au oferit sponsorii Paralela 45, Travel Maker, Domeniile Ostrov, respectiv Hotelurile Melodia, Iaki, Silva.

Cât de eficient ne “vindem” ţara? Câţi bani încasăm de pe urma exportului turistic? Ce poveşti vindem turistului străin? Dar mai ales cum le ambalăm ca să devină atractive? Incoming-ul este religia fiecărei mari puteri turistice. Ce ne lipseşte să devenim o mare putere turistică? Sunt întrebări în jurul cărora au fost concentrate dezbaterile Forumului.

Conform datelor Institutului Naţional de Statistică (INS), avem 1,7 milioane de turişti străini pe anul 2013, din care 80% sunt pe partea de evenimente şi turism de afaceri (1.360.000 persoane) iar 20 % pe partea de leisure (340.000 persoane). Aceştia au petrecut 3,5 milioane de nopţi în ţara noastră, de 4 ori mai puţin decât în Bulgaria (14,3 milioane de înnoptări), de 3,5 ori mai puţin decât în Ungaria (12,3 milioane de înnoptări), de 6 ori mai puţin decât în Cehia (20,8 milioane de înnoptări) şi de 22 de ori mai puţin decât în Austria (78,1 milioane de înnoptări). Vizitatorii străini au cheltuit în România 4,79 de miliarde de lei (echivalentul a 1,08 miliarde de euro, respectiv 635,29 de euro de persoană), cea mai mare pondere fiind deţinută de sumele alocate pentru cazare.

Turistii străini reprezintă doar 18% din piata turistică a României. Ce putem face pentru a schimba culorile dar şi conţinutul acestor cifre? Să ne reinventăm şi să inovăm ca destinaţie turistică. Cum? O parte din răspunsuri au fost formulate la recenta ediție la care, atenție, <strong>participarea a fost gratuită.</strong>

Provocați de întrebările celor doi moderatori - scriitorul și editorul de turism Marian Constantinescu, respectiv jurnalistul și consultantul în turism Traian Bădulescu -, Mirela Matichescu, președintele ANT și George Constantin Brezoi, secretar de stat pe probleme de turism, au relatat invitaților - cum se vede mișcarea de incoming din birourile ministeriabile. Deși au existat inițiative deocamdată autoritățile nu au reușit să stimuleze incomingul cu 0% TVA, cu o taxă de 9% TVA sau su o primă de incoming așa cum există în alte țări. Spre exemplu, Macedonia oferă o primă de 10 euro per turist străin, Grecia s-a dovedit foarte flexibilă în acest sens reducând taxele la restaurante și alimente iar Bulgaria este mult mai prietenioasă sub aspect fiscal cu turiștii.

Alin Burcea, cu flerul său de om de afaceri a susținut că problema principală a turismului autohton este lipsa de realism în abordarea piețelor emergente. Un segment de nișă, dar cu mare potențial, ar fi turismul de clubbing de pe litoral, care poate atrage zeci de mii de vizitatori tineri.

Cristian Macedonschi, a prezentat modelul de succes al evenimentului Oktoberfest din Brașov (cele două mascote ale sale au făcut spectacol). Dracula rămâne unul dintre cei mai performanți vectori de promovare turistică ai României. Asta pentru că brandul este unul de rezonanță internațională.

Gheorghe Hânsă, primarul orașului Cernavodă, o urbe mai puțin curtată de străini și-a propus să iasă pe piață o strategie ce are în centrul său tururi viniviticole și infotururi la Centrala atomo-nucleară. E o provocare modernă, nu? O tânără antreprenoare în turism și în același timp și ghid, Raluca Mureșan a fost de părere că avem nevoie de povești noi, de reinterpretarea unor destinații în forme moderne. În principiu nu destinația se vinde ci povestea ei.

De asemenea Cristina Pătrașcu a prezentat, în calitate de ghid, argumente cu care pot fi atrași turiștii străini. Un alt segment au abordat oamenii de afaceri Cristian Pitulice, respectiv Adrian Voican. Ambii au subliniat că Drumurile vinurilor, au un potențial uriaș în România dar sunt foarte slab valorificate.  ”Producem vinuri de elită și stăm bine și la preț.

Sunt 21 de crame cu circuite turistice integrate în România și domeniile viticole sunt aproape de marile orașe, ceea ce este un avantaj. Ostrov este cea mai dinamică investiție din domeniul turismului viticol din România. Vinurile românești se pot bate de la egal la egal cu altele europene” - a subliniat Pitulice. Un veritabil recital de date și concepte a susținut Simion Giurcă, directorul Biroului de promovare turistică al României la Viena. ”Avem nevoie de o tematică națională pentru fiecare an.

E necesară o agendă culturală anuală de evenimente prin care să atragem atenția constant asupra atracțiilor turistice românești. Să ne fie clar numai ploaia vine de sus, restul trebuie să facem noi!” Arnold Klingeis, un ”hibrid rar” în spațiul turistic autohton (proprietar de hotel de gheață la Bâlea Lac, primar la Avrig și om de afaceri) a relatat despre ideea hotelului care se construiește în fiecar an și, cu toate acestea, este profitabil până se topește.

El consideră că turiștii străini sunt atrași de inedit dar asta nu este automat condiția succesului. Fără osptitalitate nu poți ajunge în această stație. Doi producători de media Gabriel Arsene, respectiv Florin Albu, au închis lucrările primului Forum de incoming cu două provocări. Primul a prezentat o pledoarie acidă presărată cu multe exemple despre... cum nu ar trebui să fie promovat turismul românesc la tîrgurile din străinătate, iar ce-al doilea un interviu exclusiv cu producătorul serialului Romanian Carpathian Wild.

Ziua s-a încheiat cu o Tombolă la care s-au acordat peste 15 premii. 1 a fost oferit de scriitorul Marian Constantinescu, și cu o Gală dublă ce i-a avut în spectacol pe artiștii Francesca Baciu (balet), și Adrian Enache (cu show-ul său veșnic tânăr). Cei doi organizatori Innovation Travel și <strong>InfoTravelRomania</strong> au decernat premii distincte.

Cel mai elegant și frumos a revenit unui om de excepție din lumea de travel. Eva Gligor, fondatoarea agenției de turism Atlantic Tour, a fost premiată ca ”Doamnă a incomingului românesc!”. Știu jurnaliștii și scriitorii de turism ce știu. Și, după cum s-a văzut, știu să organizeze foarte bine un eveniment de promovare. <a href="http://www.infotravelromania.ro/romaniantravelforum.html" target="_blank">Povestea va continua cu a doua ediție, în luna martie 2015.</a>
<strong>
DOINA CONSTANTINESCU
VASILE CONSTRUȘ</strong>