<a href="http://www.travellermagazin.ro/arhiva/wp-content/uploads/2013/05/Coperta-Traveller-Magazin-1081.jpg"><img class="alignleft size-medium wp-image-2050" title="Coperta Traveller Magazin 108" src="http://www.travellermagazin.ro/arhiva/wp-content/uploads/2013/05/Coperta-Traveller-Magazin-1081-206x300.jpg" alt="" width="206" height="300" /></a>Atunci iată încă un aspect demn de semnalat în industria ospitalităţii din România. De mulţi ani vin în ţara noastră grupuri şi turişti individuali străini. Sigur, ne dorim să fie cât mai numeroşi. Problema pe care am observat-o şi mi-a fost deseori semnalată, nu e minoră. Aceştia vin însoţiţi de persoane, unele dintre ele atestate ca <a href="http://www.infotravelromania.ro/ghiziturism.html" target="_blank">ghid internaţional</a>, altele nu, dar care nu au licenţă pentru a profesa ca ghid intern în România. Şi ce-i cu asta? Păi este! În toate ţările în care se face turism la greu, ghidajul la faţa locului este asigurat de către un ghid naţional atestat, însoţit  cel mult de ghidul oaspete. Ghidul român nu are dreptul să ofere informaţii turistice la obiective străine. Rolul principal revine ghidului gazdă plătit pentru această prestaţie. Am observat la faţa locului - în Italia, Spania, Germania, Franţa, am constat asta şi în Egipt, că dacă un ghid român încercă să fenteze situaţia, este pasibil de control şi riscă să fie amendat de  Poliţia turistică din ţara respectivă. Mai mult, ghizii din acele ţări reclamă imediat situaţia, pentru că li se ia... pâinea de la gură. Dar nu este vorba numai de atât. Am constatat deseori  că unii dintre aşa zişii însoţitori-ghizi străini habar n-au ce să le spună clienţilor într-un tur de oraş sau un circuit naţional în România. Din necunoaştere ori superficialitate, ei se lansează în tot felul de afirmaţii nerealiste. Astfel, pe lângă încălcarea regulilor valabile la ei în ţară, mai aduc şi deservicii de imagine ţării noastre. Iar banii pentru prestaţii nu mai intră în buzunarul agenţiilor şi ghizilor autohtoni, drept urmare nici în bugetul României.

Ce-i de făcut ? O legislaţie aproximativă în acest sens avem. Ea trebuie modernizată şi armonizată cu cea existentă în Uniunea Europeană. Cel puţin. Pentru că dacă avem obligaţii şi responsabilităţi atunci trebuie să avem drepturi echivalente şi în acest domeniu. Pentru a combate aceste aspecte ar trebui să se implice Direcţia de Autorizare şi Control a Ministerului de profil ori al noii Autorităţi Naţionale pentru Turism. Instituţiile ar trebui să deţină o bază actualizată cu ghizii români activi, atestaţi de specialiştii lor. Apoi, împreună cu Protecţia Consumatorilor şi cu Poliţia locală să urmărească acest fenomen ilegal, ce se manifestă la greu pe piaţa românească. Un control minimal ar trebui exercitat asupra străinilor care lucrează în această manieră. Ca în orice ţară civilizată. Păi, dacă tot suntem europeni să beneficiem de acelaşi respect.

<strong>MARIAN CONSTANTINESCU</strong>
<strong>Doriţi să citiţi toată revista?</strong> <a href="http://www.travellermagazin.ro/foto/Traveller%20Abonament%202012.jpg" target="_blank">Abonaţi-vă aici!</a>