<strong><span style="font-size: medium;">EVENIMENTE NR.86 (MAI 2011) </span></strong>
<strong>PÂINE  pentru… MOZAIC</strong>

Una dintre cele mai importante atracţii turistice, mozaicul roman din  oraşul Constanţa are toate şansele să-şi recapete strălucirea de  odinioară. Şi asta nu datorită unui program de restaurare iniţiat de  stat ori de instituţiile locale ci a unui parteneriat privat. El a fost  iniţiat de către firma Groove Hour din Constanţa în urma semnalelor de  alarma trase de mass media şi de către importanţi reprezentanţi ai  culturii româneşti. Pentru restaurarea şi conservarea componentei  artistice au fost realizate din fonduri proprii Studiile  de impact, de  fezabilitate şi expertiza tehnică a construcţiei de protecţie. Proiectul  de restaurare şi conservare a mozaicului roman deţine avizul favorabil  de la Ministerul Culturii şi Cultelor.

Conform estimărilor preliminare costurile primei etape a  lucrărilor depăşesc 300.000 de euro, preţul final al acestui program  urmând să se ridice la peste 1 milion de euro. Restaurarea va dura circa  4 ani. “Pentru finanţarea proiectului a fost încheiat un parteneriat cu  compania de panificaţie Dobrogea SA din Constanţa, care va lansa  “Pâinea Antică Romană”, un produs original, din făină speltă (grâu  nemodificat genetic de circa 8.000 de ani), realizat după o veche reţetă  romană. Din comercializarea produsului  10% va fi direcţionat spre  finanţarea restaurării şi conservării mozaicului roman. În vederea  sensibilizării consumatorilor pentru a sprijini acest demers Groove Hour  a realizat un spot video ce va fi difuzat pe diverse canale media, ca  produs de promovare noncomercial” – ne-a precizat Dragoş Paiu,  directorul de marketing al Groove Hour. Revista noastră este unul dintre  partenerii media ce susţin acest demers privat, de restaurare a unui  monument cu valoare naţională şi internaţională.

Mozaicul roman a fost descoperit în perioada 1958-1960.  Edificiul a fost construit în secolele 3-4, iar mozaicul se situează  printre primele realizări romane de acest gen din lume, atât din punct  de vedere al dimensiunii (peste 100 de metri lungime şi 20 de metri  lăţime), al tehnicii execuţiei cât şi al valorii artistice.
Traveller Magazin e partener media a acestei iniţiative.

C. MARIAN

……………………………………………………………………………………….
<strong>Vrei o vacanţă pe bicicletă ? </strong>

Atunci  află că deşi încă este un proces lent, din ce în ce mai mulţi tineri şi  nu numai ei caută un magazin specializat. Numai anul trecut au apărut  zeci de noi locuri de comercializare a acestor mijloace de... transport  şi au fost vândute peste 500.000 de biciclete. Conform lui Mircea Olaru  (foto), directorul agenţiei de turism Enjoy Transylvania, una dintre  puţinele specializate în România în domeniul „cycling holiday”,   înregistrăm „un trend pozitiv pe acest segment. În acest an se vor  organiza peste 45 de evenimente pentru cicliştii amatori sau  profesionişti, majoritatea cu sute de participanţi. Spre deosebire de  piaţa din străinătate, românilor le lipsesc încă serviciile de ciclism  recreaţional. Mai exact, dacă nu am bicicleta mea, dacă nu fac faţă  drumurilor accidentate din cadrul concursurilor, dar vreau să fac o  plimbare departe de zarva oraşului şi vreau să mă relaxez, la cine  apelez? În ţări precum Franţa sau Anglia, răspunsul e simplu şi la  îndemână. La o agenţie de turism specializată în acest domeniu.

Olaru, care este şi ghid de turism, mai spune că de la o  asemenea companie de travel poţi primi consultanţă în alegerea  traseului, bicicletă şi asistenţă din partea unui ghid specializat pe  toată durata vacanţei. Agenţia se ocupă de toată logistica: transportul  cu maşina până la locul de unde începe traseul pe bicicletă, tranferul  bagajelor la locul de cazare, organizarea evenimentelor în cadrul  pensiunilor agroturistice, asistenţă tehnică permanentă. Amatorii de  programe de vacanţă pe biciclete pot afla mai multe informaţii pe  www.enjoytransylvania.ro.

……………………………………………………………………………………….

<strong>CONSTANŢA: La întâlnire cu argonauţii
</strong>
Consiliul  Local al comunei Istria a lansat proiectul „Pe urmele argonauţilor –  promovarea traseului turistic Constanţa, Istria, Cheile Dobrogei”.  Proiectul are menirea de a pune în valoare biodiversitatea şi  patrimoniul cultural-istoric al zonei Istria-Cheile Dobrogei, în cadrul  traseului tematic “Pe urmele argonauţilor”, printr-o campanie de  promovare unitară. Traseul tematic se adresează   turiştilor-excursionişti, interesaţi să trăiască o experienţă culturală  inedită, tendinţă manifestată din ce în ce mai mult la nivel global şi  naţional. Prin acesta se urmăreşte crearea unei identităţi culturale a  zonei Istria – Cheile Dobrogei, creşterea competitivităţii ofertei  turistice locale prin implementarea unui sistem eficient de promovare şi  exploatare a ecoturismului şi turismului cultural, respectiv atragerea  unui număr cât mai mare de turişti printr-o informare turistică  constantă şi concentrată. În acest scop vor fi tipărite circa 2,4  milioane de pliante, 6.000 de broşuri turistice -, vor fi produse filme  de promovare şi animaţie 3D a Cetăţii Histria dar şi 22 de panouri  amplasate în punctele de interes turistic de pe traseul “Pe urmele  argonauţilor”. Acestea vor pune accent pe valorificarea şi promovarea resurselor  turistice naturale şi antropice din zona Istria – Cheile Dobrogei.  Proiectul are o durată de implementare de 24 de luni şi un buget total  de peste 858.000 de lei. El este finanţat prin Programul Operaţional  Regional 2007-2013.

MARA ANTON

&nbsp;

……………………………………………………………………………………….
<strong>DEVA: Au ajuns Dacii în Himalaya ?</strong>
Cetatea  din Deva va deveni un spaţiu muzeal şi de evenimente. Primăria oraşului  Deva derulează un proiect de reabilitare a Cetătii din Deva. Primarul  Mircia Muntean, a declarat că lucrările se vor desfăşura în două etape.  Prima, care presupune consolidarea Cetăţii istorice, este susţinută  financiar de la bugetul local cu suma de 9 milioane de lei, iar a doua  etapă va beneficia de investiţii susţinute prin fonduri europene, în  valoare de 5 milioane de euro. Muntean a mai precizat că lucrările de  repunere în valoare a monumentului istoric, considerate de către  constructor (compania Castrum Tim), deosebit de dificile şi complexe,  reprezintă o premieră în România. La nivel mondial asemenea lucrări de  conservare, consolidare şi repunere în valoare a unui monument istoric,  au mai fost realizate în Grecia şi SUA. După finalizarea proiectului în  Cetatea Devei, care domină oraşul vor funcţiona o librărie de carte  veche, un magazin cu bijuterii adecvate şi suveniruri tradiţionale, un  mic muzeu şi o cafenea. Curtea interioară va fi destinată organizării de  spectacole şi evenimente, în acest scop fiind prevăzută cu o scenă  acoperită.

Tot în acest an autorităţile oraşului estimează că vor da în funcţiune  Aqualand-ul, ce va reprezenta cel mai mare complex de agrement şi de  înot din România. Investiţia este estimată la aproximativ 8,2 milioane  de euro. Aqualand-ul se întinde pe o suprafaţă de 4.200 de metri  pătraţi, va dispune de 600 metri pătraţi de luciu de apă, are cinci  bazine de înot, jacuzii, tobogane, sală de forţă, saună, săli de masaj  şi de relaxare şi de un restaurant cu o suprafaţă de 367 de metri  pătraţi. Capacitatea complexului este de 500 de persoane. Aqualand-ul  din Deva va fi dotat cu saune finlandeze, cu aromoterapie, meloterapie,  cer înstelat şi salină de Himalaya cu cărămidă de sare din Pakistan.  Pardoseala din jurul bazinelor de înot va fi încălzită pe o suprafaţă de  1.500 metri pătraţi pentru a crea efectul de plajă. De asemenea vor fi  amenajate două bazine, unul pentru aventuri acvatice prevăzut cu perdea  de apă caldă şi unul cu valuri. Complexul poate fi comparat la capitolul  dotări cu Aquapolis-ul de la Szeged (Ungaria).
ALEX BARBU
……………………………………………………………………………………….

<strong>CONGRES INTERNAŢIONAL DE TURISM RURAL</strong>

<a href="http://www.travellermagazin.ro/foto/86/english/mici/Congres-Rural-engl.jpg" target="_blank"><img style="border: 0pt none;" src="../../foto/86/english/mici/Congres-Rural-engl.jpg" border="0" alt="" width="200" height="150" align="left" /></a>Între  4 şi 5 mai la Alba Iulia s-a desfăşurat Congresul Internaţional de  Turism Rural. El a avut tema ”Turismul rural – un instrument pentru  construirea identităţii şi o şansă pentru standardele de calitate”.  Printre participanţi s-au numărat experţi din Spania, Grecia, Ungaria,  Polonia, Franţa, Belgia, Italia etc. Acest eveniment premieră a fost  organizat de MDTR şi ANTREC în parteneriat EUROGITES. România a mai  găzduit la Bran, în 2004, Conferinţa Internaţională de Turism Rural cu  tema: „Rural Tourism and Eco Tourism – potential and perspectives”,  amplu mediatizată, inclusiv de revista noastră. Despre ce s-a discutat  la Alba Iulia puteţi afla de la respectivele instituţii. Că aşa ştiu ele  să promoveze în media un asemenea eveniment. Unde nu-i cap, ce  pretenţii să ai!

……………………………………………………………………………………….
<strong>CETATEA RÂŞNOV INTRĂ PE … FIBRĂ OPTICĂ </strong>
Unul dintre cele mai vizitate obiective turistice din judeţul  Braşov, după Biserica Neagră şi Castelul Bran, cetatea Râşnovului vă va  întâmpina cu un concept mult mai primitor. Adrian Veştea, primarul  oraşului, a anunţat demararea unei noi etape de renovare şi reabilitare a  Cetăţii Râşnov. Într-o primă fază va fi modernizată instalaţia de  iluminat şi se va monta un sistem de fibră optică pentru transmiterea în  direct a evenimentelor culturale mari, ce se vor desfaşura în cetate.  Tot aici se va înfiinţa un muzeu care va avea o expoziţie permanentă  amenajată pe o suprafaţă de 200  de metri pătraţi, cu exponate din ţară  şi din străinătate. Pentru aceste lucrări a fost alocată de la bugetul  local suma echivalentă a 1,2 milioane de euro.

……………………………………………………………………………………….
<strong>LEGEA TURISMULUI A FOST APROBATĂ</strong>
După ani de zile de consultări sterile şi fără prea mari  perspective în sfârşit s-a produs minunea: Guvernul a adoptat Legea  turismului. După cum se precizează într-un comunicat al MDTR „legea va  asigura stabilitatea cadrului instituţional cu rol şi atribuţii  principale în elaborarea strategiilor şi programelor în domeniul  turismului, precum şi fluenţa în derularea măsurilor, programelor şi  proiectelor de dezvoltare pe termen mediu şi lung în turism”. În plus,  „pentru o mai bună gestionare a domeniului, legea prevede înfiinţarea  unui Sistem naţional de colectare şi interpretare a datelor şi  informaţiilor din domeniul turismului”. Activitatea de promovare  turistică a României se va desfăşura „prin intermediul unei instituţii  publice, cu personalitate juridică, aflată în coordonarea MDRT, care  urmează a fi înfiinţată prin Hotărâre de Guvern”. Care instituţie se tot  înfiinţează de vreo 4 ani.
……………………………………………………………………………………….

<strong>TRENULEŢ TURISTIC LA COVASNA</strong>

Din taxa de staţiune plătită de turişti anul trecut (aproape  650.000 de lei), primăria oraşului Covasna a cumpărat la o licitaţie un  trenuleţ turistic. După cum a declarat primarul Lorincz Zsigmond  valoarea tranzacţiei a fost de 400.000 de lei.Trenuleţul va începe să  funcţioneze de la sfârşitul lunii mai. El va străbate mai multe rute  atât în interiorul staţiunii cât şi la obiective din afara acesteia.   Primarul a subliniat că aceasta este o o altă investiţie făcută pentru  revitalizarea unor programe atractive pentru turiştii de orice vârstă  veniţi la tratament sau pentru a-şi petrece vacanţa. Staţiunea Covasna a  înregistrat în 2010 un regres al numărului de turişti de peste 25%, în  comparaţie cu 2009. El a fost influenţat puternic de faptul că în lunile  iulie-august  nu s-au mai eliberat bilete de tratament subvenţionate de  stat pentru staţiunile balneare.