Al 58-lea Congres al Federaţiei Internaţionale a Jurnaliştilor şi Editorilor de Turism (FIJET), găzduit de Moscova, a oferit celor circa 150 de ziarişti de travel posibilitatea de a descoperi „oglinzi” ale unei mari culturi care a marcat numeroase curente mondiale.
<a href="http://www.travellermagazin.ro/arhiva/wp-content/uploads/2017/04/Rus-015.jpg" rel="attachment wp-att-5479"><img class="alignnone size-full wp-image-5479" src="http://www.travellermagazin.ro/arhiva/wp-content/uploads/2017/04/Rus-015.jpg" alt="Rus 015" width="1024" height="768" /></a>

În timpul alocat fam-tripurilor ne-am îndreptat mai întâi spre „Galeriile” Tretyakov. Considerate ca fiind cel mai mare muzeu al artei ruse şi sovietice acestea se află în casa lui Pavel Tretyakov, un mecena care şi-a donat colecţiile oraşului Moscova în anul...1892. Muzeul deţine peste  170.000 de opere de artă datând din secolul al 18-lea până în prezent. Din diversitatea de oferte expuse în galerii am optat pentru secţiunea portretistică şi secolul al 20-lea. Totul este o minune.

[gallery columns="4" ids="5482,5484,5485,5480,5481,5486,5487,5488,5489,5490,5491,5492"]

<strong>Un muzeu cu 8 milioane de... călători</strong>

Dacă atunci când v-aţi propus să vizitaţi metropola aţi luat în calcul şi variante combinate mers pe jos plus taxi noi vă recomandăm să uitaţi de acest scenariu. Este neproductiv şi arde la buzunar. Vă recomandăm să optaţi pentru Metrou. Nu vorbim numai de un mijloc rapid şi sigur ci şi de posibilitatea de a călătorii prin, probabil, cel mai mare muzeu subteran din lume. Zilnic peste 8 milioane de persoane folosesc metroul. A fost fondat în 1935 iar în prezent  deţine 194 de staţii funcţionale şi 12 linii radiale în zona Ringului, inelului central. Alte 5 staţii se află în construcţie. Metroul moscoviţilor este considerat al treilea cel mai aglomerat din lume după cele din Tokyo şi Seul. Vă recomandăm să-l vizitaţi ca pe un muzeu în zilele de sâmbătă şi duminică. Staţiile sale istorice – din care amintim de Arbatskaya, Komsomolskaya, Prospekt Mira, Novoslobodskaya adăpostesc veritabile galerii de artă staliniste, leniniste ori nu, construite în marmură, bronz sau ornate cu vitralii, majoritatea realizări artistice de mare fineţe. Nu ne-am propus să abordăm conţinutul tematic, dar reflectăm totuşi la comparaţia că parcă o agricultoare cu spice aurii în braţe, dă mai bine decât un consumator de droguri rătăcit irecuperabil în lumea libertăţilor contemporane. Dacă doriţi să vă aventuraţi, cultural vorbind, e musai să vă opriţi în staţia Ploshchad decorată cu... 76 de sculpturi în bronz. Cel mai popular este grupul „Soldat cu câine”. Majoritatea trecătorilor mângâie botul patrupedului, un gest ce ţine de superstiţie dar şi de legendă. Pare că aduce mult noroc, cel puţin studenţilor la sesiunile de examene. În acelaşi timp evitaţi să atingeţi statuia femeii cu un cocoş în braţe - vă aduce ghinion. Aşa spun moscoviţii... Sfatul nostru - parcurgeţi un asemenea traseu însoţiţi de un ghid profesionist. Dacă însă doriţi să îmbinaţi cultura cu aventura, ei bine, atunci aflaţi că folosirea unor segmente de scări rulante de acces vă va oferi senzaţii similare ca acelea dintr-un roller coaster, din Orlando. Unghiurile de coborâre sunt foarte abrupte, înclinate, rapide şi lungi. Vă rămâne să  strângeţi din dinţi şi să priviţi. Aveţi ce povesti.

<strong>Şapte dealuri, şapte Case ale... Scânteii</strong>

După vizita la metroul moscovit poţi crede că ai bifat o mare parte din punctele grele de văzut. Nu e aşa. O plimbare pe râul Moscova cu una din navele de croazieră fluviale aparţinând hotelului Radisson Royal, fost Ucraina, îţi oferă o altă perspectivă asupra oraşului. Flotila este alcătuită din 10 nave ce-ţi oferă toate facilităţile. Radisson Royal Hotel, este un „greu” pe segmentul ospitalităţii. Construit în 1957 el a fost modernizat în 2010 când a şi fost afiliat la brandul Rezidor Group. Clădirea, ce poartă amprenta stilului stalinist, este cam de două ori mai mare decât cea a Casei Presei Libere din Bucureşti. În cele 500 de camere de 5 stele dar şi în lobby ori holuri sunt expuse peste 1200 de opere de artă... originale. Cea mai vizionată este Diorama de la mezanin. Creată în 1977, în cinstea aniversării a 60 de ani de la victoria Revoluţiei bolşevice, ea poartă semnătura lui Efim Deshalyt. Artistul a reconstituit Kremlinul istoric sub forma unei ample machete 3D. Lucrarea este evaluată la circa 3 milioane de dolari. Nu întîmplător Radisson Royal a fost distins în 2015 cu World Travel Awards. Clădirea face parte din „cele 7 surori” amplasate pe 7 dealuri. Pentru că şi acest oraş se desfăşoară pe 7 coline ca Roma ori Iaşi. O altă clădire gigant, cu stea în frunte, găzduieşte celebra Academie Lomonosov. Aici am urmărit un impresionant spectacol de proiecţii efectuate pe faţada principală. Un alt mastodont din beton şi marmură modelat pe... 36 de etaje şi 240 de metri înălţime. Se spune că dacă intri în aceasta la vârsta de o zi, ca să vizitezi toate încăperile îţi trebuie circa... 27 de ani. Să tot studiezi. Dar Moscova nu nu se opreşte aici. 16 zgârie nori, clădirile futuriste vor forma miezul de business al Moscow City. Reîntorcându-ne la oferta hotelieră vom spune că nu trebuie să rataţi plăcerea unui cocktail – că se numesc „Stranger in Moscow” ori „Beauty of Moscow” contează mai puţin - la barul hotelului Metropol. Vă aflaţi într-o clădire inaugurată în 1905 ce oferă oaspeţilor aproape 400 de camere cu aer şi mobilier istoric. Relativ recent Metropol a activat în cadrul lanţului internaţional InterContinental. De la geamurile acestuia am admirat un nou spectacol de lumini proiectat chiar pe faţada Bolshoi Theatre din vecinătate, căci ne-am aflat în capitala Rusiei chiar în perioada Circle of Light Festival (Festivalului Luminilor). După care am vizitat veritabilul Hall of Fame de la etajul patru. Alături de mari personalităţi ce au locuit aici,  de la Bill Clinton la Claudia Cardinale, se află şi fotografia cu autograf a celebrei soprane  Mariana Nicolesco.

<strong>O metropolă pentru tineri</strong>

În fine Moscova este un oraş al paradoxurilor în funcţie de luminozitatea anotimpurilor. Ziua străzile oraşului sunt goale. Se pare că ruşii chiar muncesc. Vezi doar turişti, turişti şi maşini târându-se bară la bară. Deşi şoselele sunt largi cu 4-5 benzi pe sens, marele oraş găfâie la orele de vârf. Moscova este un oraş dinamic care se adresează în principal tinerilor sau celor ce au timp de cheltuit fără restricţii. Ei fac bani (după cum spune ghidul nostru se câştigă între 1000 şi 2000 de dolari pe lună), iar după 45 de ani probabil îşi fac altfel de socoteli cu viaţa, plecând să trăiască în oraşe mai... mici.
Pe partea turistică, cel mai accesibil loc pentru pietoni şi amatorii de suveniruri este strada New Arbat coloana vertebrală a oraşului vechi, istoric.
Odată ajuns aici totul devine prietenos - ca dimensiuni şi nu te mai simţi strivit de mega-clădirile istorice. Este de fapt o zonă comercială pentru turişti căci toate minunile şi curiozităţile artizanale sunt expuse aici. Două personaje domină piaţa suvenirurilor: Matruşca – în mii de variante (de la 15-20 de dolari până la câteva sute sau câteva mii de dolari, fireşte cele din urmă fiind pictate şi decorate în foiţă de aur. Vin din urmă foarte puternic păpuşile cu Vladimir Putin şi ceilalţi preşedinţi care au condus Rusia în ultimele aproape trei decenii. Preşedintele Putin pare să fie agentul turistic cel mai eficient pentru că la fel de căutate sunt tricourile, cănile, şorţurile de bucătărie, brelocurile imprimate cu Putin şi Obama, rusul fiind impunător în faţa americanului care pare cel puţin intimidat. În New Arbat poţi să vezi în magazinele de „antichităţi” ilustrarea întregului armament militar uşor, de la cuţite de baionetă, până la căciulile din lână cu care s-a supravieţuit în iernile cumplite ale războaielor mondiale. Pentru că a apărut cererea, căciulile sunt executate azi din materiale roz şi roşii şi asortate cu medalii şi insigne ce au recompensat cândva fapte eroice. Istoria se vinde cu succes începând de la 15 dolari bucata de suvenire. Recomandarea noastră – dacă doriţi să cumpăraţi asemenea suveniruri la preţuri acceptabile, atenţie nu se prea obişnuieşte să te târguieşti prin aceste magazine -, făceţi-o în zona New Arbat. Noi am preferat ca mulţi alţi turişti să ne fotografiem în faţa grupului statuar – Puskin cu soţia. Şi să străbatem strada principală, acoperită cu umbrele multicolore, încadrată de clădiri culturale, afişe, steaguri, eşarfe colorate ce atrag ochiul spre firmele micilor restaurante, cafenele, bistrouri, spaţii pentru gimnastică în aer liber etc.

<strong>Arhitecţii au pus lumina la lucru</strong>

E frig, seara cade brusc la Moscova. La ora 18.00 este deja beznă. Dar niciun moscovit tânăr nu ia în seamă acest lucru. Acum oraşul clipeşte spre tine cu milioane probabil de becuri, neoane, reflectoare, efecte speciale, invitându-te la un tur de noapte într-un spaţiu urban fascinant ca un basm. Realitate şi metaforă. Feeria obţinută este o haină cu care oraşul se îmbracă până dimineaţa. Luminile postate, evidenţiază statuile şi vechea arhitectură a Moscovei. Se vede că arhitecţii au căutat să încălzească volumele reci ale unor epoci trecute. Dincolo de prejudecăţi, realitatea este că de la Bucureşti până la Moscova zbori puţin mai mult de trei ore jumătate. Cu Aeroflot, cu avioane moderne de fabricaţie rusească şi cu servicii despre care trebuie să vă actualizaţi cunoştinţele. Undeva, la întoarcere, s-ar putea să auziţi plutind în aer celebrul refren: ...Şi ce seri sunt la Moscova! Oraşul în care, ne-a plăcut să spunem, Crăciunul vine în fiecare seară! Vă puteţi convinge  ajungând acolo.

<strong>DOINA &amp; MARIAN CONSTANTINESCU   </strong>